Referendumi britanik për daljen nga BE
Një tjetër sfidë për Bashkimin Evropian pritet të vijë këtë radhë nga Britania
Bashkimi Evropian është përballur rishtazi me sfida të shumta, që nga valët e emigrantëve nga Lindja e Mesme dhe Afrika Veriore, dhe deri tek kriza e borxhit grek. Një tjetër sfidë po shfaqet në horizont në formën e një referendumi të propozuar në Britani për largimin nga BE-ja. Premtimi për mbajtjen e një referendumi për BE-në, ishte pjesë thelbësore e fushatës elektorale të Kryeministrit britanik David Cameron, të cilit i duhet ta përmbushë këtë premtim deri në vitin 2017. Në një intervistë, Presidenti amerikan Barack Obama u shpreh qartë. Nigel Farage, udhëheqës i partisë së djathtë për Pavarësinë e Mbretërisë së Bashkuar (UKIP), thotë se është lodhur së dëgjuari Presidentin Obama të thotë se Britania duhet të qëndrojë në BE, dhe Greqia në Eurozonë. Gjatë një vizite në Uashington, zoti Farage bisedoi me Zërin e Amerikës. Por, ekspertët e çështjeve evropiane thonë se mendimi mbizotërues në Uashington është se Britania është një partnere më efektive e Shteteve të Bashkuara nëse qëndron në BE. E megjithatë, po shtohen të ashtuquajturit “euro-skeptikë” në Britani. Partia UKIP e zotit Farage fitoi pothuajse 4 milionë vota në zgjedhjet e fundit parlamentare. Kolegu i tij, Roger Helmer, një anëtar i parlamentit evropian, thotë se kriza ekonomike greke ka treguar se ky bashkim ekonomish dhe kulturash të ndryshme thjesht nuk funksionon. Adriano Bosoni, një analist për Evropën në firmën e analizave gjeopolitike, Stratfor, thotë se Londra ka një interes strategjik që të vazhdojë të jetë e përfshirë në çështjet e kontinentit evropian. Zoti Cameron ka premtuar mbajtjen e një referendumi “po ose jo” deri në vitin 2017, dhe mund të organizohet që në tetorin e vitit të ardhshëm.